'n Toutologie (afkomstig van die Griekse woord ταυτολογία, d.w.s. tauto logos, wat dieselde woord beteken) of stapelvorm is die benadrukking van 'n woord met 'n ander woord, waarvan die betekenis so goed as dieselde is. Anders gestel is dit die opeenstapeling van woorde met dieselde betekenis, wat gevolglik oorbodige herhaling behels.
Dit kom meer dikwels voor as 'n taalfout as 'n stylfiguur, maar in die eersgenoemde geval is daar sprake van versteende gebruik. Baie vaste uitdrukkings is dan ook toutologieë. Ook kan 'n toutologie soms meewerk om 'n gevoel te versterk, en toutologieë word nie as foutief beskou wanneer dit só aangewend word nie. By 'n pleonasme egter, is die twee woorde nie sinonieme nie, maar word betekenis van een woord by die ander ingesluit (vgl. "dood verdrink").